text: Kvindelig fundet i Vejle Havn
  13 april 2012 kl. 15.11
  Liget af en ung kvinde blev fredag formiddag fundet i svajebassinet i Vejle havn. Politiet formoder, at der er tale om en 29-årig kvinde, som forsvandt for fem uger siden.
  - Der skal holdes ligsyn, og hun er ikke endeligt identificeret, siger vicepolitinspektør Carsten Thostrup til TV SYD. Men hun har samme statur og kendetegn som den efterlyste kvinde. 
  Den 29-årige kvinde blev sidst set tirsdag den 6. marts kl. 18.30. Her forlod hun sin bopæl i den østlige bydel i nedtrykt sindsstemning. 
  Den efterfølgende søndag foretog brandvæsenet en eftersøgning i Vejle Havn. Her var kvindens cykel fundet efterladt på området. Undersøgelsen skete med ekkolod, men gav intet resultat. 
  Politiet har haft en formodning om, at kvinden har begået selvmord. Hendes bankkonti har været urørt siden 6. marts.
  